આવી ચાલીઓમાં ગરીબો,દલિતો, પછાતો દોજખની જિંદગી જીવતાં અને જીવે છે. આજે દલિતોનો સાક્ષરતા દર ગુજરાતના સાક્ષરતા દર કરતાં લગીર વધારે છે. પણ વૈશ્વિક વારસાના નગર અમદાવાદમાં દલિત માટે શિક્ષણ દોહ્યલું હતું. ડો.આંબેડકરે તુલસીદાસ આચાર્યના ગુહપતિપદે ચાલતી ડિપ્રેસ્ડ ક્લાસીઝ હોસ્ટેલ વિશે ચર્ચા કરવા, શાયદ પ્રથમવાર, ૨૮મી જુન ૧૯૩૧ના રોજ અમદાવાદની મુલાકાત લીધેલી. પણ એની એકાદ સદી પહેલાં અમદાવાદમાં પહેલી સરકારી અંગ્રેજી નિશાળની શરૂઆત દલિત બાળકોના શાળા પ્રવેશને અટકાવવા, તેમના શાળા પ્રવેશના વિરોધમાં કે તેમનાથી અલગ બેસવામાંથી થઈ હતી. ૧૮૯૬માં અમદાવાદની વિક્ટોરિયા જ્યુબિલી હોસ્પિટલમાં એક દલિત સ્ત્રીને પ્રસુતિ માટે દાખલ કરતાં બાકીની સ્ત્રીઓએ હોસ્પિટલ છોડી દીધી હોવાનું પણ નોંધાયું છે.